Spoločnosť Lenovo bude vlastniť vyše polovicu Fujitsu Client Computing Limited.
Japonská spoločnosť Fujitsu sa pred časom rozhodla oddeliť svoj počítačový biznis do podoby samostatnej a plne vlastnenej jednotky. Tá na trhu aktuálne pôsobí ako Fujitsu Client Computing Limited (FCCL). Po novom to však už celkom neplatí. Do hry totiž vstúpil čínsky koncern Lenovo spoločne s Development Bank of Japan. Na tému upozorňujú Liliputing.com či Gizmochina.com .
Kým Lenovo odkúpilo v podniku FCCL 51 percent akcií, ďalší obchodný partner bude kontrolovať ďalších 5 percent. V podniku však zostáva aj Fujitsu, takže biznis okolo počítačov značky Fujitsu má po novom až troch vlastníkov (formou joint venture).
Potenciálne spojenie sa pritom črtalo už vlani, no japonská firma Fujitsu vtedy odmietla. Zároveň sa pokúšala spojiť s ďalšími japonskými výrobcami, predovšetkým Toshiba a Vaio, no z obchodu napokon nebolo nič.
Aktuálne plány počítajú s tým, že značka Fujitsu sa z počítačového trhu nevytratí. Fujitsu sa pritom zameriava predovšetkým na domáci japonský trh, hoci má aktivity napríklad aj v Európe.
Nie je však vylúčené, že Fujitsu môže pod krídlami čínskej firmy expandovať napríklad práve aj v Európe. Firma Lenovo totiž v rámci komentovania obchodu okrem iného uviedla, že FCCL má profitovať zo súčasných pozícii, ktoré má Lenovo na počítačovom trhu.
Lenovo v súčasnosti kontroluje okolo 21,6 percenta globálneho trhu s počítačmi, Fujitsu má zhruba 4 percentá z "trhového koláča". Prepojenie by tak mohlo Lenovu pomôcť v boji o líderskú pozíciu na PC trhu. O ňu sa preťahuje s HP.
Súčasťou dohody je však podľa dostupných správ aj reštrukturalizácia FCCL, v rámci ktorej má prísť o prácu 3 200 ľudí. Zároveň sa zrejme Fujitsu bude viac sústreďovať na oblasť IT služieb, v ktorých sa jej obchodne darí.